Document ID: 32011R0476

REGULAMENTUL DE PUNERE ÎN APLICARE (UE) NR. 476/2011 AL COMISIEI
din 17 mai 2011
de modificare a Regulamentului (UE) nr. 57/2011 al Consiliului în ceea ce privește limitele de captură pentru pescuitul de uvă în apele UE din zonele ICES IIa, IIIa și IV
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 57/2011 al Consiliului din 18 ianuarie 2011 de stabilire, pentru anul 2011, a posibilităților de pescuit pentru anumite stocuri de pește și grupuri de stocuri de pește, aplicabile în apele UE și, pentru navele din UE, și în anumite ape din afara UE (1), în special articolul 5 alineatul (4),
întrucât:
(1)
Limitele de captură pentru stocurile de uvă în apele UE din zonele ICES IIa, IIIa și IV sunt prevăzute în anexa IA la Regulamentul (UE) nr. 57/2011.
(2)
În conformitate cu punctul 4 din anexa IID la Regulamentul (UE) nr. 57/2011, Comisia revizuiește capturile totale admisibile (TAC) și cotele pe 2011 pentru uvă în zonele respective pe baza avizului Consiliului Internațional pentru Explorarea Apelor Maritime (ICES) și al Comitetului științific, tehnic și economic pentru pescuit (CSTEP).
(3)
La data de 21 februarie 2011, ICES a transmis avize pentru fiecare din cele șapte zone de gestionare definite în anexa IID la Regulamentul nr. 57/2011. Avizele ICES au fost reexaminate de CSTEP, care și-a comunicat concluziile către Comisie la data de 24 februarie 2011. Conform acestor avize, limita de captură pentru zona de gestionare 1 ar trebui să fie mărită până la valoarea de 320 000 de tone, iar limita de captură pentru zona de gestionare 2 ar trebui să fie redusă până la valoarea de 34 000 de tone. De asemenea, CSTEP a considerat adecvată stabilirea unor limite de 10 000 de tone, respectiv 420 de tone pentru zonele de gestionare 4 și 6.
(4)
CSTEP a considerat că limitele de captură pentru zonele de gestionare 3 și 7 trebuie să fie egale cu zero. Cu toate acestea, în avizele suplimentare transmise la 17 martie 2011, CSTEP a considerat că ar putea fi permisă o limită de 10 000 de tone în zona de gestionare 3, în vederea organizării unui pescuit de monitorizare în această zonă.
(5)
Prin urmare, anexa IA la Regulamentul (UE) nr. 57/2011 trebuie modificată în consecință.
(6)
Măsurile prevăzute de prezentul regulament sunt conforme cu avizul Comitetului pentru pescuit și acvacultură,
ADOPTĂ PREZENTUL REGULAMENT:
Articolul 1
Anexa IA la Regulamentul (UE) nr. 57/2011 se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 17 mai 2011.

Labels: 11
19
6
20